ddrg/super_eurlex huggingface dataset:
A Tanács 94/72/EK irányelve

(1994. december 19.)

a vezetői engedélyekről szóló 91/439/EGK irányelv módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel a Norvég Királyság, az Osztrák Köztársaság, a Finn Köztársaság és a Svéd Királyság csatlakozásának feltételeiről, valamint az Európai Unió alapját képező szerződések kiigazításáról szóló okmányra [1] - a továbbiakban az "1994. évi csatlakozási okmány" - és különösen annak 169. cikkére,

tekintettel a Bizottság javaslatára,

mivel a Finnországban és Svédországban forgalomban lévő vezetői engedélyek műanyag kártyák; mivel a vezetői engedélyek más közösségi mintájával kapcsolatos döntés meghozataláig a Finn Köztársaságot és a Svéd Királyságot egyaránt fel kell hatalmazni a jelenlegi mintájuk szerinti vezetői engedélyek további kiállítására 1997. december 31-ig; mivel ennélfogva a Közösség 91/439/EGK irányelvét [2] módosítani kell;

mivel az 1994. évi csatlakozási szerződés 2. cikkének (3) bekezdésében foglaltak értelmében az Európai Közösség intézményei a csatlakozás előtt elfogadhatják a csatlakozási okmány 169. cikkében említett intézkedéseket, és ezek az intézkedések csak az említett szerződés hatálybalépése esetén és hatálybalépése napján lépnek hatályba,

ELFOGADTA EZT AZ IRÁNYELVET:

1. cikk

A 91/439/EGK irányelv 1. cikkének (1) bekezdése a következő mondattal egészül ki:"Azonban a Finn Köztársaság és a Svéd Királyság 1997. december 31-ig továbbra is kiállíthatja a jelenlegi mintája szerinti vezetői engedélyeit."

2. cikk

Ez az irányelv az 1994. évi csatlakozási szerződés hatálybalépése esetén és hatálybalépése napján lép hatályba.

3. cikk

Ennek az irányelvnek a tagállamok a címzettjei.

Kelt Brüsszelben, 1994. december 19-én.

a Tanács részéről

az elnök

K. Kinkel

[1] HL C 241., 1994.8.29., 21. o.

[2] HL L 237., 1991.8.24., 1. o.

--------------------------------------------------
Az Európai Parlament és a Tanács 94/52/EK irányelve

(1994. december 7.)

az élelmiszerek és az élelmiszer-összetevők előállításánál használt extrakciós oldószerekre vonatkozó tagállami jogszabályok közelítéséről szóló 88/344/EGK irányelv második alkalommal történő módosításáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 100a. cikkére,

tekintettel a Bizottság javaslatára [1],

tekintettel a Gazdasági és Szociális Bizottság véleményére [2],

a Szerződés 189b. cikkében megállapított eljárásnak megfelelően [3],

mivel a 88/344/EGK irányelv [4] mellékletének III. részéből az ízesítők előállításához használt ciklohexán oldószert 1994. január 1-jével törölték;

mivel az élelmiszerügyi tudományos bizottság az időközben kapott kiegészítő információ alapján úgy döntött, hogy visszaállítja ezen anyag korábbi, ideiglenes engedélyezését; mivel az élelmiszerügyi tudományos bizottság végleges állásfoglalásától függően az oldószer alkalmazása ennélfogva továbbra is lehetséges,

ELFOGADTA EZT AZ IRÁNYELVET:

1. cikk

A 88/344/EGK irányelv melléklete a következőképpen módosul:

a III. részben a ciklohexán oldószert vissza kell állítani, 1 mg/kg megengedett legmagasabb mértékkel.

2. cikk

(1) A tagállamok úgy módosítják törvényi, rendeleti és közigazgatási rendelkezéseiket, hogy 1996. január 1-jétől lehetővé tegyék az ezen irányelvben foglaltaknak megfelelő termékek forgalmazását.

Erről haladéktalanul tájékoztatják a Bizottságot.

(2) Amikor a tagállamok elfogadják az (1) bekezdésben említett rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok állapítják meg.

3. cikk

Ez az irányelv az Európai Közösségek Hivatalos Lapjában való kihirdetését követő hetedik napon lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben, 1994. december 7-én.

az Európai Parlament részéről

az elnök

K. Hansch

a Tanács részéről

az elnök

G. Rexrodt

[1] HL C 15., 1994.1.18., 17. o.

[2] HL C 133., 1994.5.16., 21. o.

[3] Az Európai Parlament 1994. február 9-i véleménye (HL C 61., 1994.2.28., 101. o.), a Tanács 1994. március 10-i közös álláspontja (HL C 172., 1994.6.24., 1. o.), valamint az Európai Parlament 1994. szeptember 15-i határozata (HL C 276., 1994.10.3., 13. o.)

[4] HL L 157., 1988.6.24., 28. o. A legutóbb a 92/115/EGK irányelvvel (HL L 409., 1992.12.31., 31. o.) módosított irányelv.

--------------------------------------------------
A Bizottság 94/14/EK irányelve

(1994. március 29.)

a takarmányok hatósági ellenőrzésére szolgáló közösségi analitikai módszerek meghatározásáról szóló 76/372/EGK hetedik irányelv módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 3768/85/EGK rendelettel [1] módosított, a takarmányok hatósági ellenőrzésénél alkalmazandó közösségi mintavételi és analitikai módszerek bevezetéséről szóló, 1970. július 20-i 70/373/EGK tanácsi irányelvre [2] és különösen annak 2. cikkére,

mivel a legutóbb a 92/95/EGK irányelvvel [3] módosított 76/372/EGK hetedik bizottsági irányelv [4] előírja az aflatoxin B1 meghatározására alkalmazandó módszereket;

mivel a minták előkészítésére vonatkozó eljárás pontos meghatározása és az eredmények kifejezési szabályainak megállapítása érdekében újra felül kell vizsgálni a jelenleg alkalmazott meghatározási módszert;

mivel az ezen irányelvben előírt intézkedések összhangban vannak a Takarmányok Állandó Bizottsága véleményével;

ELFOGADTA EZT AZ IRÁNYELVET:

1. cikk

A 76/372/EGK irányelv melléklete e rendelet melléklete szerint módosul.

2. cikk

A tagállamok, legkésőbb egy évvel e rendelet hatálybalépése után, hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

3 cikk

Ez az irányelv az Európai Közösségek Hivatalos Lapjában való kihirdetését követő 20. napon lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben, 1994. március 29-én

a Bizottság részéről

René Steichen

a Bizottság tagja

[1] HL L 362., 1985.12.31., 8. o.

[2] HL L 170., 1970.8.3., 2. o.

[3] HL L 327., 1992.11.13., 54. o.

[4] HL L 102., 1976.4.15., 8. o.

--------------------------------------------------

MELLÉKLET

A 76/372/EGK irányelv mellékletének C. része helyébe a következő szöveg lép:

"C. Az A. és B. módszerre vonatkozó észrevételek

1. Zsírtalanítás

Az 5 % nál több zsírt tartalmazó mintákat az 5.1. pontban leírt előkészítés után petroléterrel (fp 40–60 oC) zsírtalanítani kell.

Ilyen esetekben az analízis eredményét a nem zsírtalanított minta tömegére vonatkozóan kell kifejezni.

2. Az A. módszer eredményeinek reprodukálhatósága

Az eredmények reprodukálhatóságának, vagyis az azonos mintából, két vagy több laboratórium által kapott eredmények közötti eltérés becsült értékei a következők:

A középérték ± 50 %-a, ha aflatoxin B1 – re kapott középérték 10 – 20 μg/kg közé esik;

± 10 μg/kg az aflatoxin B1 középérték, ha 20 – 50 μg/kg közé esik;

a középérték ± 20 %-a, ha az aflatoxin B1 középérték több, mint 50 μg/kg."

--------------------------------------------------
A Tanács 96/42/EK irányelve

(1996. június 25.)

a közös hozzáadottértékadó-rendszerre vonatkozó 77/388/EGK irányelv módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 99. cikkére,

tekintettel a Bizottság javaslatára,

tekintettel az Európai Parlament [1] véleményére,

tekintettel a Gazdasági és Szociális Bizottság véleményére [2],

mivel a 77/388/EGK [3] irányelv 12. cikke (3) bekezdésének d) pontja rögzíti, hogy a H. melléklet 1. kategóriáján kívül eső mezőgazdasági termékek adóztatásának szabályairól a Tanácsnak 1994. december 31. előtt egyhangú határozatot kell hoznia a Bizottság javaslata alapján; mivel a fenti időpontig azon tagállamok, amelyek eddig kedvezményes adómértéket alkalmaztak, továbbra is megtehetik ezt, míg azon tagállamok, amelyek általános adómértéket alkalmaztak, ezután már nem alkalmazhatnak kedvezményes mértéket; mivel ezen előírás révén az általános mérték alkalmazásában kétéves halasztás lehetséges;

mivel a tapasztalatok szerint a tagállamok által a virágkertészeti és kertészeti mezőgazdasági termékekre alkalmazott hozzáadottértékadó-mértékek strukturális egyensúlyhiánya bizonyítottan csalásokhoz vezetett; mivel a strukturális egyensúlyhiány közvetlen következménye a 12. cikk (3) bekezdésének d) pontjában foglaltak alkalmazásának, amelyet ennek megfelelően helyre kell igazítani;

mivel a legmegfelelőbb megoldás az lenne, ha átmeneti jelleggel kiterjesztenék valamennyi tagállamra a kedvezményes adómérték alkalmazásának lehetőségét a virágkertészeti és kertészeti mezőgazdasági termékekre, valamint a tűzifaként felhasznált fára,

ELFOGADTA EZT AZ IRÁNYELVET:

1. cikk

A 77/388/EGK irányelv a következőképpen módosul:

1. a 12. cikk (3) bekezdésének d) pontját el kell hagyni;

2. a 28. cikk (2) bekezdése a következő rendelkezéssel egészül ki:

"i. A tagállamok kedvezményes adómértéket alkalmazhatnak az élő növények értékesítésére (beleértve a gumókat, gyökereket és hasonlókat, a vágott virágokat és a díszítő lombozatot), és a tűzifaként felhasznált fára."

2. cikk

A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.

3. cikk

Ezen irányelv 1995. január 1-jén lép hatályba.

4. cikk

Ennek az irányelvnek a tagállamok a címzettjei.

Kelt Luxembourgban, 1996. június 25-én.

a Tanács részéről

az elnök

M. Pinto

[1] HL C 17., 1996.1.22., 26. o.

[2] HL C 236., 1995.9.11., 10. o.

[3] HL L 145., 1977.6.13., 1. o. A legutóbb a 95/7/EK irányelvvel (HL L 102., 1995.5.5.,18. o.) módosított irányelv.

--------------------------------------------------
A Tanács 96/30/EK irányelve

(1996. május 13.)

az állampolgárságuktól eltérő tagállamban lakóhellyel rendelkező uniós polgárok aktív és passzív választójogának a helyhatósági választásokon történő gyakorlására vonatkozó részletes szabályok megállapításáról szóló 94/80/EK irányelv módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 8b. cikke (1) bekezdésére,

tekintettel a Bizottság javaslatára,

tekintettel az Európai Parlament véleményére [1],

tekintettel a Gazdasági és Szociális Bizottság véleményére [2],

mivel az állampolgárságuktól eltérő tagállamban lakóhellyel rendelkező uniós polgárok aktív és passzív választójogának a helyhatósági választásokon történő gyakorlására vonatkozó részletes szabályok megállapításáról szóló, 1994. december 19-i 94/80/EK tanácsi irányelv [3] melléklete felsorolja az egyes tagállamok alapszintű helyhatósági egységeit;

mivel Ausztria, Finnország és Svédország csatlakozását követően a 94/80/EK irányelv mellékletét úgy kell módosítani, hogy a felsorolás tartalmazza e három ország alapszintű helyhatósági egységeit is;

mivel ezeknek az országoknak a csatlakozási okmánya értelmében a 94/80/EK irányelvet alkalmazni kell az Åland-szigetekre, ahol az ezeknek a szigeteknek a regionális polgárságával nem rendelkező finn állampolgárokra és az Unió más tagállamainak állampolgáraira az aktív és passzív választójognak a helyhatósági választásokon történő gyakorlása szempontjából az ottlakás időtartamára vonatkozó ugyanazon feltétel vonatkozik,

ELFOGADTA EZT AZ IRÁNYELVET:

1. cikk

"Ausztriában:

Gemeinden, Bezirke in der Stadt Wien

Finnországban:

kunta, kommun, kommun på Åland

Svédországban:

kommuner, landsting."

2. cikk

Ez az irányelv az Európai Közösségek Hivatalos Lapjában való kihirdetésének napján lép hatályba.

3. cikk

Ennek az irányelvnek a tagállamok a címzettjei.

Kelt Brüsszelben, 1996. május 13-án.

a Tanács részéről

az elnök

S. Agnelli

[1] HL C 65., 1996.3.4., 201. o.

[2] 1996. február 29-i vélemény (a Hivatalos Lapban még nem tették közzé).

[3] HL L 368., 1994.12.30., 38. o.

--------------------------------------------------
Az Európai Parlament és a Tanács 96/58/EK irányelve

(1996. szeptember 3.)

az egyéni védőeszközökre vonatkozó tagállami jogszabályok közelítéséről szóló 89/686/EGK irányelv módosításáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 100a. cikkére,

tekintettel a Bizottság javaslatára [1],

tekintettel a Gazdasági és Szociális Bizottság véleményére [2],

a Szerződés 189b. cikkében megállapított eljárásnak [3] megfelelően,

mivel a 89/686/EGK irányelv [4] előírja, hogy minden egyéni védőeszközt CE-jelöléssel lássanak el, és ezt a jelölést kísérje az elhelyezés évét feltüntető kiegészítő információ;

mivel az év megjelölése nem olyan tényező, amely a PPE felhasználójának biztonságát szolgálja; mivel ez a jelölés összetéveszthető a lejárat idejével, amelyet az anyag elöregedése miatt fel kell tüntetni a PPE-n;

mivel az év megjelölésének elhelyezése terhet jelent a PPE gyártója számára; mivel ennek költsége korántsem elhanyagolható;

mivel a szubszidiaritás elvét figyelembe véve csak a 89/686/EGK irányelv módosításával érhető el olyan egyszerűsítés a gyártók számára, amely a CE-jelölés elhelyezési évének feltüntetésére vonatkozó követelmény eltörléséből adódik,

ELFOGADTA EZT AZ IRÁNYELVET:

1. cikk

A 89/686/EGK irányelv IV. mellékletében a következő szövegrészt el kell hagyni:

"Kiegészítő információ:

- A CE-jelölés felhelyezése évének utolsó két számjegye; erre az információra nincs szükség a 8. cikk (3) bekezdésében említett PPE-k esetében."

2. cikk

(1) A tagállamok 1997. január 1-je előtt elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy az irányelvnek megfeleljenek. Erről haladéktalanul tájékoztatják a Bizottságot.

Ezeket a rendelkezéseket 1997. január 1-jétől kell alkalmazni.

Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok közlik a Bizottsággal nemzeti joguknak azokat az előírásait, amelyeket az irányelv által szabályozott területen fogadtak el.

3. cikk

Ez az irányelv az Európai Közösségek Hivatalos Lapjában való kihirdetését követő 20. napon lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben, 1996. szeptember 3-án.

az Európai Parlament részéről

az elnök

K. Hänsch

a Tanács részéről

az elnök

I. Yates

[1] HL C 23., 1996.1.27., 6. o.

[2] HL C 97., 1996.4.1., 8. o.

[3] Az Európai Parlament 1996. május 22-i véleménye (HL C 166., 1996.6.10., 60. o.), a Tanács 1996. június 10-i közös álláspontja (HL C 220., 1996.7.29., 11. o.) és az Európai Parlament 1996. július 17-i határozata (HL C 261., 1996.9.9).

[4] HL L 399., 1989.12.30., 18. o. Az irányelvet legutóbb a 93/68/EGK (HL L 220., 1993.8.30., 1. o.) és a 93/95/EGK (HL L 276., 1993.11.9., 11. o.) irányelvek módosították.

--------------------------------------------------
A Bizottság 96/89/EK irányelve

(1996. december 17.)

a 92/75/EGK tanácsi irányelvnek a háztartási mosógépek energiafogyasztásának címkézése tekintetében történő végrehajtásáról szóló 95/12/EK irányelv módosításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a háztartási készülékek energia- és egyéb erőforrás-fogyasztásának címkézéssel és szabványos termékismertetővel történő feltüntetéséről szóló, 1992. szeptember 22-i 92/75/EGK tanácsi irányelvre [1] és különösen annak 9. és 12. cikkére,

tekintettel a 92/75/EGK tanácsi irányelvnek a háztartási mosógépek energiafogyasztásának címkézése tekintetében történő végrehajtásáról szóló, 1995. május 23-i 95/12/EK bizottsági irányelvre [2],

mivel a jelenlegi mérési módszerek és a rendelkezésre álló adatok nem teszik lehetővé a víz melegítésére szolgáló beépített szerkezettel nem rendelkező mosógépek megfelelő címkézését; mivel ezeket a készülékeket ennek megfelelően ki kell vonni a 95/12/EK irányelv hatálya alól;

mivel az ebben az irányelvben előírt intézkedések összhangban vannak a 92/75/EGK irányelv 10. cikke alapján létrehozott bizottság véleményével,

ELFOGADTA EZT AZ IRÁNYELVET:

1. cikk

A 95/12/EK irányelv 1. cikke (1) bekezdésében, az említett irányelv hatálya alól kivont háztartásimosógép-fajták listája a következővel egészül ki:

- "— 1998. június 30-ig a vízmelegítésre szolgáló beépített eszközzel nem rendelkező gépek."

2. cikk

(1) A tagállamok elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 1997. április 15-ig megfeleljenek. Ezen intézkedésekről haladéktalanul tájékoztatják a Bizottságot. A rendelkezéseket 1997. május 15-től alkalmazzák.

Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok közlik a Bizottsággal az ezen irányelv által szabályozott területen hozott minden intézkedésüket.

3. cikk

Ez az irányelv az Európai Közösségek Hivatalos Lapjában való kihirdetését követő 20. napon lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben, 1996. december 17-én.

a Bizottság részéről

Christos Papoutsis

a Bizottság tagja

[1] HL L 297., 1992.10.13., 16. o.

[2] HL L 136., 1995.6.21., 1. o.

--------------------------------------------------
A Bizottság 96/87/EK irányelve

(1996. december 13.)

a veszélyes áruk vasúti fuvarozására vonatkozó tagállami jogszabályok közelítéséről szóló 96/49/EK tanácsi irányelv műszaki fejlődéshez történő hozzáigazításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a veszélyes áruk vasúti fuvarozására vonatkozó tagállami jogszabályok közelítéséről [1] szóló, 1996. július 23-i 96/49/EK tanácsi irányelvre és különösen annak 8. cikkére,

mivel a veszélyes áruk nemzetközi vasúti fuvarozásáról szóló szabályzat, általánosan ismert rövidítéssel RID, amely módosított formában a 96/49/EK tanácsi irányelv mellékletét képezi, nemcsak a határt átlépő fuvarozásra, hanem az egyes tagállamokon belüli fuvarozásra is érvényes;

mivel a 96/49/EK irányelv melléklete a RID 1995. január 1-jétől hatályos formáját tartalmazza;

mivel a RID-et kétévente korszerűsítik, és ezért 1997. január 1-jétől újabb, módosított változata lép hatályba;

mivel a 8. cikk értelmében az irányelv által szabályozott területen bekövetkezett műszaki és tudományos fejlődéshez, valamint az új szabályokhoz történő hozzáigazítás érdekében szükséges módosításokat a 9. cikk szerinti eljárásnak megfelelően kell elfogadni;

mivel az érintett gazdasági ágazatoknak alkalmazkodniuk kell az új RID-szabályokhoz, és ehhez a 96/49/EK irányelv mellékletét módosítani kell;

mivel ezen irányelv előírásai összhangban vannak a 96/49/EK irányelv 9. cikkében szereplő bizottság véleményével,

ELFOGADTA EZT AZ IRÁNYELVET:

1. cikk

A 96/49/EK irányelv melléklete a következőképpen módosul:

"A melléklet a COTIF B. függeléke I. mellékletét képező, a veszélyes áruk nemzetközi vasúti fuvarozásáról szóló szabályzat (RID) 1997. január 1-jétől hatályos előírásaiból áll, azzal az eltéréssel, hogy a "szerződő fél" és "az államok vagy vasutak" helyett "tagállamot" kell érteni.

Megjegyzés:

A RID a Közösség minden hivatalos nyelvén megjelenik, amint a szöveg minden nyelven elkészül."

2. cikk

(1) A tagállamok elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 1997. január 1-je előtt megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az irányelv által szabályozott területen fogadtak el.

3. cikk

Ez az irányelv az Európai Közösségek Hivatalos Lapjában való kihirdetését követő napon lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben, 1996. december 13-án.

a Bizottság részéről

Neil Kinnock

a Bizottság tagja

[1] HL L 235., 1996.9.17., 25. o.

--------------------------------------------------
Az Európai Parlament és a Tanács 96/85/EK irányelve

(1996. december 19.)

a színezékeken és édesítőszereken kívüli egyéb élelmiszer-adalékanyagokról szóló 95/2/EK irányelv módosításáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 100a. cikkére,

tekintettel az emberi fogyasztásra szánt élelmiszerekben felhasználásra engedélyezett élelmiszer-adalékanyagokra vonatkozó tagállami jogszabályok közelítéséről szóló, 1988. december 21-i 89/107/EGK tanácsi irányelvre [1] és különösen annak 3. cikke (2) bekezdésére,

tekintettel a Bizottság javaslatára [2],

tekintettel a Gazdasági és Szociális Bizottság véleményére [3],

a Szerződés 189b. cikkében megállapított eljárásnak megfelelően [4],

mivel a feldolgozott eucheuma tengeri moszat olyan új élelmiszer adalékanyag, amelynek alkalmazása technológiai szempontok alapján indokolt;

mivel a színezékeken és édesítőszereken kívüli egyéb élelmiszer-adalékanyagokról szóló, 1995. február 20-i 95/2/EK európai parlamenti és tanácsi irányelvben [5] foglalt, megengedett élelmiszer-adalékanyagok jegyzékét úgy kell kiegészíteni, hogy az a fenti adalékanyag felhasználását is lehetővé tegye;

mivel meghallgatták az élelmiszerügyi tudományos bizottság véleményét;

mivel a tisztasági követelményeket 89/107/EGK irányelv 11. cikkében megállapított eljárással összhangban fogadják majd el,

ELFOGADTA EZT AZ IRÁNYELVET:

1. cikk

A 95/2/EK irányelv I. mellékletében foglalt táblázatba az 407-es E-szám után a következő élelmiszer-adalékanyagot kell beilleszteni:

"E–szám | Név |

E 407a | Feldolgozott eucheuma tengeri moszat" |

2. cikk

A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb a közzétételét követő három hónapon belül megfeleljenek, és ezáltal megengedjék az ezen irányelvnek megfelelő termékek kereskedelmét és használatát.

Erről haladéktalanul tájékoztatják a Bizottságot.

Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

3. cikk

Ez az irányelv az Európai Közösségek Hivatalos Lapjában való kihirdetését követő hetedik napon lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben, 1996. december 19-én.

az Európai Parlament részéről

az elnök

K. Hänsch

a Tanács részéről

az elnök

S. Barrett

[1] HL L 40., 1989.2.11., 27. o. A legutóbb a 94/34/EK irányelvvel (HL L 237., 1994.9.10., 1. o.) módosított irányelv.

[2] HL C 163., 1995.6.29., 12. o. és HL C 208., 1996.7.19., 15. o.

[3] HL C 18., 1996.1.22., 20. o.

[4] Az Európai Parlament 1996. március 28-i véleménye (HL C 117., 1996.4.22., 36. o.), a Tanács 1996. június 25-i közös álláspontja (HL L 315., 1996.10.24., 9. o.), és az Európai Parlament 1996. október 23-i határozata (HL C 347., 1996.11.18.), a Tanács 1996. december 9-i határozata.

[5] HL L 61., 1995.3.18., 1. o.

--------------------------------------------------